LT Europos Sąjungos oficialusis leidinys L 56/73

KOMISIJOS ĮGYVENDINIMO SPRENDIMAS (ES) 2015/316

2015 m. vasario 26 d.

kuriuo nutraukiamas antidempingo tyrimas dėl tam tikrų importuojamų Turkijos kilmės vaivorykštinių upėtakių

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnio 2 dalį,

kadangi:

1. PROCEDŪRA

(1) 2014 m. vasario 15 d. Europos Komisija (toliau – Komisija) pranešė pagal pagrindinio reglamento 5 straipsnį inicijuojanti antidempingo tyrimą dėl tam tikrų į Sąjungą importuojamų Turkijos kilmės (toliau – nagrinėjamoji šalis) vaivorykštinių upėtakių. Komisija Europos Sąjungos oficialiajame leidinyje paskelbė pranešimą apie inicijavimą (2) (toliau – pranešimas apie inicijavimą).2014 m. rugsėjo 4 d. Oficialiajame leidinyje paskelbtas pranešimo apie inicijavimą klaidų ištaisymas (3), kuriuo patikslinta produkto apibrėžtoji sritis.

(2) Komisija, gavusi 2014 m. sausio 3 d. Danijos akvakultūros asociacijos (toliau – skundo pateikėjas) gamintojų, kurie užaugina ir paruošia daugiau nei 25 % visų tam tikrų vaivorykštinių upėtakių Sąjungoje, vardu pateiktą skundą, inicijavo tyrimą. Skunde pateikta prima facie įrodymų, kad tam tikri vaivorykštiniai upėtakiai buvo importuojami dempingo kaina ir kad dėl to padaryta materialinė žala, kurių, Komisijos manymu, pakako tyrimo inicijavimui pagrįsti.

(3) Pranešime apie inicijavimą suinteresuotosios šalys paragintos susisiekti su Komisija, kad galėtų dalyvauti tyrime. Apie tyrimo inicijavimą Komisija taip pat atskirai pranešė skundo pateikėjams, kitiems žinomiems Sąjungos gamintojams, naudotojams ir importuotojams, Turkijos eksportuojantiems gamintojams ir Turkijos valdžios institucijoms, taip pat žinomoms susijusioms asociacijoms ir paragino juos dalyvauti tyrime.

(4) Visos suinteresuotosios šalys turėjo galimybę teikti pastabas dėl tyrimo inicijavimo ir prašyti būti išklausytos Komisijos ir (arba) prekybos bylas nagrinėjančio pareigūno. Laikinieji muitai nenustatyti.

2. SKUNDO ATSIĖMIMAS IR TYRIMO NUTRAUKIMAS

(5) 2014 m. lapkričio 19 d. raštu Komisijai skundo pateikėjas atsiėmė skundą.

(6) Kai skundas atsiimamas, pagal pagrindinio reglamento 9 straipsnio 1 dalį tyrimas gali būti nutrauktas, nebent toks nutraukimas prieštarautų Sąjungos interesams.

(7) Atliekant tyrimą nenustatyta jokių aplinkybių, rodančių, kad toks nutraukimas prieštarautų Sąjungos interesams. Todėl Komisija mano, kad šį tyrimą reikėtų nutraukti. Apie tai buvo pranešta suinteresuotosioms šalims ir joms suteikta galimybė teikti pastabas. Tačiau jokių pastabų negauta.

(8) Todėl Komisija daro išvadą, kad antidempingo tyrimas dėl tam tikrų į Sąjungą importuojamų Turkijos kilmės vaivorykštinių upėtakių turėtų būti nutrauktas.

(9) Šis sprendimas atitinka pagrindinio reglamento 15 straipsnio 1 dalimi įsteigto komiteto nuomonę,

PRIĖMĖ ŠĮ SPRENDIMĄ:

1 straipsnis

Antidempingo tyrimas dėl į Sąjungą importuojamų Turkijos kilmės vaivorykštinių upėtakių (Oncorhynchus mykiss):

— kurių gyvasis svoris ne didesnis kaip 1,2 kg arba

— kurie yra švieži, atšaldyti, užšaldyti ir (arba) rūkyti: — neišdorotos žuvys (su galvomis), be žiaunų arba su jomis, išskrostos arba neišskrostos, kurių kiekvienos svoris ne didesnis kaip 1,2 kg, arba — be galvų, be žiaunų arba su jomis, išskrostos arba neišskrostos, kurių kiekvienos svoris ne didesnis kaip 1 kg, arba — filė, kurių kiekvienos svoris ne didesnis kaip 400 g,

ir kurių KN kodai šiuo metu yra ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 ir ex 0305 43 00, nutraukiamas.

2 straipsnis

Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

Priimta Briuselyje 2015 m. vasario 26 d. Komisijos vardu Pirmininkas Jean-Claude JUNCKER

(1) OL L 343, 2009 12 22, p. 51.

(2) Pranešimas apie antidempingo tyrimo dėl tam tikrų importuojamų Turkijos kilmės vaivorykštinių upėtakių inicijavimą (OL C 44, 2014 2 15, p. 18).

(3) Pranešimo apie antidempingo tyrimo dėl tam tikrų importuojamų Turkijos kilmės vaivorykštinių upėtakių inicijavimą klaidų ištaisymas (OL C 297, 2014 9 4, p. 24).